ดอกไม้สด - วิกิพีเดีย

# ดอกไม้สด

### จากวิกิพีเดีย สารานุกรมเสรี

สารานุกรมประเทศไทย
...

ดอกไม้สด เป็นนามปากกาของ หม่อมหลวง บุปผา (กุญชร) นิมมานเหมินทร์ (17 กุมภาพันธ์ พ.ศ. 2448-17 มกราคม พ.ศ. 2506) ธิดาเจ้าพระยาเทเวศร์วงศ์วิวัฒน์ (ม.ร.ว. หลาน กุญชร)และหม่อมมาลัย เกิด เมื่อวันศุกร์ ที่ 17 กุมภาพันธ์ พ.ศ. 2448 ปีมะเส็ง ที่วังบ้านหม้อ

เวลาต่อมา หม่อมมารดากับท่านพ่อของท่านแยกทางกัน เมื่ออายุ 4 ขวบ หม่อมเจ้าหญิงชมในกรมหลวง วงศาธิราชสนิท ซึ่งมีศักดิ์เป็นอา ของเจ้าพระยาเทเวศร์ฯ จึงได้ขอไปเลี้ยงในพระบรมมหาราชวัง ด้วยความที่หม่อมเจ้าหญิงชมเป็นผู้ยึดมั่นศรัทธาในพระพุทธศาสนา ส่งผลให้ดอกไม้สดเป็นคนที่ยึดมั่นในพระพุทธศาสนาตั้งแต่เล็กๆ จนอายุ 13 ปี ท่านกลับมาอยู่บ้านและเข้าเรียนที่ โรงเรียนเซนต์โยเซฟ คอนแวนต์ จนจบชั้นมัธยมปีที่8 ทางภาษาฝรั่งเศส

ท่านเริ่มต้นอาชีพนักเขียน โดยเริ่มเขียนบทละคร "ดีฝ่อ" และเริ่มเขียนหนังสือในปี พ.ศ. 2472 เมื่ออายุ 20 ปี เรื่องแรก คือ "ศัตรูของเจ้าหล่อน" ลงพิมพ์ใน หนังสือพิมพ์ไทยเขษม ฉบับวันที่ 15 มิถุนายน พ.ศ. 2472

งานเขียนของดอกไม้สดถือได้ว่าเป็นนิยายกึ่งพาฝันกึ่งสมจริงรุ่นบุกเบิก งานส่วนใหญ่ของท่านจะเป็นเรื่องเกี่ยวกับชีวิตครอบครัว โดยเฉพาะเรื่องความรักและการหาคู่ของคนหนุ่มสาว ท่านเป็นนักเขียนรุ่นแรกๆที่ให้ความสำคัญกับตัวละครฝ่ายหญิงมาก

ผลงานในระยะแรกของดอกไม้สดจะมีความเป็นโรมานซ์ แต่ในช่วงหลังการเปลี่ยนแปลงการปกครองในปี พ.ศ. 2475 ซึ่งส่งผลกระทบต่อชีวิตของท่านในฐานะที่เป็นราชตระกูลที่เคยใช้ชีวิตอยู่ในวัง นวนิยายของท่านจะมีลักษณะเรียลลิสติกมากขึ้น เช่นเรื่อง ผู้ดี

ในปีพ.ศ. 2491 ท่านมีผลงานเรื่องสั้นชุด "พลเมืองดี" ออกมา และในปี 2492 ท่านเขียนเรื่อง "วรรณกรรมชิ้นสุดท้าย" ได้เพียงสองบทก็ต้องหยุดไปเพราะปัญหาสุขภาพ

ปี พ.ศ. 2497 ท่านเดินทางไปรักษาตัวที่ประเทศออสเตรเลีย และสมรสกับศาสตราจารย์ สุกิจ นิมมานเหมินทร์ (ผู้เขียน คนแซ่หลี) ในเดือนกันยายนปีเดียวกัน ที่ซานฟรานซิสโก

พ.ศ. 2502 ติดตามสามีไปประเทศอินเดีย ซึ่งไปรับตำแหน่งเอกอัครราชฑูตไทยประจำกรุงนิวเดลี

ดอกไม้สดถึงแก่กรรมเมื่อวันที่ 17 มกราคม พ.ศ. 2506 ด้วยโรคหัวใจวาย ณ บ้านพักสถานเอกอัครราชฑูตไทย กรุงนิวเดลี ประเทศอินเดีย

ตลอดอายุขัย 58 ปี รวมแล้ว ดอกไม้สดมีผลงานนวนิยายทั้งสิ้น 12 เรื่อง, เรื่องสั้น 20 เรื่อง และนวนิยายที่เขียนไม่จบอีก 1 เรื่อง รวมพิมพ์เป็นเล่มทั้งสิ้น 14 เล่ม

## [แก้] ผลงานสร้างชื่อเสียง

1. ศัตรูของเจ้าหล่อน (2472)
2. นิจ (2472)
3. นันทวัน (2472)
4. ความผิดครั้งแรก (2473)
5. กรรมเก่า (2475)
6. สามชาย (2476) (เป็นหนังสืออ่านนอกเวลาเรียนอยู่สมัยหนึ่ง)
7. หนึ่งในร้อย (2477) (อยู่ใน รายชื่อหนังสือดี 100 เล่มที่คนไทยควรอ่าน)
8. อุบัติเหตุ (2477)
9. ชัยชนะของหลวงนฤบาล (2478)
10. ผู้ดี (2480) (กระทรวงศึกษาธิการคัดเลือกเป็นหนังสืออ่านนอกเวลาชั้นมัธยมศึกษาถึงปัจจุบัน)
11. นี่แหละโลก (2483) (ได้รับรางวัลนวนิยายของชาวเอเชีย แล้วได้ตีพิมพ์เป็นภาษาญี่ปุ่น)
12. วรรณกรรมชิ้นสุดท้าย (2492) (แต่งไม่จบ)
13. บุษบาบรรณ (รวมเรื่องสั้น สมาคมนักประพันธ์ออสเตรเลียนำเรื่องสั้นชื่อ "พลเมืองดี" ไปตีพิมพ์ในหนังสือเล่มพิเศษฃื่อ "SPAN" บางครั้งเรื่องนี้นำไปพิมพ์ในชุดพู่กลิ่น)
14. พู่กลิ่น (รวมเรื่องสั้น เดิมใช้ชื่อว่า "เรื่องย่อย")

## [แก้] ลิงก์ภายนอก

- [1] บทความ "ดอกไม้สด ดอกไม้ที่ยังสะพรั่งบานในสวนอักษร" โดยพรชัย จันทโศก ตีพิมพ์ในจุดประกาย วรรณกรรม ปีที่ 16 ฉบับที่ 6400

วันอาทิตย์ที่ 16 กรกฎาคม พ.ศ. 2549

| ดอกไม้สด เป็นบทความเกี่ยวกับ นักเขียน หรือ นักประพันธ์ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ ดอกไม้สด ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%94/%E0%B8%AD/%E0%B8%81/%E0%B8%94%E0%B8%AD%E0%B8%81%E0%B9%84%E0%B8%A1%E0%B9%89%E0%B8%AA%E0%B8%94.html".

หมวดหมู่: นักประพันธ์ไทย | นามปากกา | บทความเกี่ยวกับ นักเขียน ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา